Document ID: 32014D0927

PROVEDBENA ODLUKA KOMISIJE
оd 17. prosinca 2014.
o izmjeni Provedbene odluke 2013/770/EU radi preoblikovanja „Izvršne agencije za potrošače, zdravlje i hranu” u „Izvršnu agenciju za potrošače, zdravlje, poljoprivredu i hranu”
(2014/927/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 58/2003 od 19. prosinca 2002. o utvrđivanju statuta izvršnih agencija kojima se povjeravaju određene zadaće povezane s upravljanjem programima Zajednice (1), a posebno njezin članak 3.,
budući da:
(1)
Provedbenom odlukom Komisije 2013/770/EU (2) Komisija je osnovala Izvršnu agenciju za potrošače, zdravlje i hranu („Agencija”) i povjerila joj upravljanje programima Unije u području potrošača i zdravlja u razdoblju 2014. - 2020. te upravljanje mjerama izobrazbe za sigurnost hrane obuhvaćenima Direktivom Vijeća 2000/29/EZ (3) i Uredbom (EZ) br. 882/2004 Europskog parlamenta i Vijeća (4). Agencija je pokazala svoju djelotvornost i učinkovitost.
(2)
U Komunikaciji od 29. lipnja 2011.„Proračun za Europu 2020.” (5) Komisija je predložila korištenje mogućnosti većeg delegiranja zadaća postojećim izvršnim agencijama za provedbu programâ Unije unutar sljedećeg višegodišnjeg financijskog okvira.
(3)
Upravljanje mjerama za pružanje informacija o poljoprivrednim proizvodima i njihovo promicanje na unutarnjem tržištu i u trećim zemljama u skladu s Uredbom (EU) br. 1144/2014 Europskog parlamenta i Vijeća (6) obuhvaća provedbu tehničkih projekata koji ne podrazumijevaju donošenje političkih odluka, a zahtijevaju visoku razinu tehničke i financijske stručnosti tijekom cijelog projektnog ciklusa.
(4)
Analizom troškova i koristi (7) provedenom u skladu s člankom 3. stavkom 1. Uredbe (EZ) br. 58/2003 u cilju procjene troškova i koristi delegiranja izvršnim agencijama dijelova troškovnih programa Unije za razdoblje 2014. - 2020. obuhvaćeno je upravljanje zadaćama u skladu s Uredbom (EU) br. 1144/2014. Komisija je prilagodila analizu troškova i koristi kako bi se povećala učinkovitost. Analiza je upotpunjena i dodatnim smanjenjem osoblja na razini Komisije kako bi se osigurala opća proračunska neutralnost kompenziranjem povećanja u izdacima za dodatne ljudske resurse u izvršnim agencijama smanjenjem analognih resursa u Komisiji. Time su već obuhvaćeni resursi povezani s delegiranjem tog programa. Iz analize troškova i koristi vidljivo je da bi se povjeravanjem određenih provedbenih zadaća povezanih s mjerama za pružanje informacija o poljoprivrednim proizvodima i njihovo promicanje ostvarile znatne kvalitativne i kvantitativne koristi u usporedbi s upravljanjem unutar Komisije u okviru kojeg bi svim tim aspektima interno upravljala Komisija. Te su zadaće tematski u skladu s mandatom i misijom Agencije. Agencija već ima razvijene kompetencije, vještine i kapacitete koji su od izravne važnosti za izvršavanje tih zadaća. S obzirom na njezinu razmjerno malu veličinu, Agencija može preuzeti zadaće povezane s programom sa sličnim načinom upravljanja. Isto tako, upravljanjem preko Agencije poboljšat će se vidljivost djelovanja Unije u tom području. Postojeći komunikacijski i informacijski kanali Agencije mogu pridonijeti ostvarenju novih zadaća. Nadalje, preuzimanjem novih zadaća Agencija će upravljati većim proračunima te će povećati svoju veličinu do razine na kojoj postoje daljnje mogućnosti suradnje.
(5)
Zbog vremenskog rasporeda donošenja Uredbe (EU) br. 1144/2014 mandatom Agencije, kako je utvrđen u Provedbenoj odluci 2013/770/EU, nije obuhvaćeno delegiranje tog novog programa.
(6)
Kako bi se uzele u obzir te dodatne zadaće, Agenciju treba preoblikovati u Izvršnu agenciju za potrošače, zdravlje, poljoprivredu i hranu.
(7)
Provedbenu odluku 2013/770/EU stoga treba na odgovarajući način izmijeniti.
(8)
Mjere predviđene ovom Odlukom u skladu su s mišljenjem Odbora za izvršne agencije,
DONIJELA JE OVU ODLUKU:
Jedini članak
Provedbena odluka 2013/770/EU mijenja se kako slijedi:
(1)
Članak 1. zamjenjuje se sljedećim:
„Članak 1.
Osnivanje
Ovime se osniva Izvršna agencija za potrošače, zdravlje, poljoprivredu i hranu (,Agencija') te ona treba zamijeniti i naslijediti izvršnu agenciju osnovanu Odlukom 2004/858/EZ od 1. siječnja 2014. do 31. prosinca 2024., čiji se statut uređuje Uredbom (EZ) br. 58/2003.”
;
(2)
U članku 3. stavku 1. prvom podstavku dodaje se sljedeća točka (d):
„(d)
mjere pružanja informacija o poljoprivrednim proizvodima i njihovo promicanje na unutarnjem tržištu i u trećim zemljama.”
.
Sastavljeno u Bruxellesu 17. prosinca 2014.

Labels: 0
3
15
6